Pronomini

**Pronominit** (vanhoissa suomen kieliopeissa myös **asemosanat**) ovat sanaluokka, joka kuuluu nomineihin.  

## Tehtävät ja ominaisuudet
Pronomineja käytetään ensisijaisesti viittaamaan johonkin tarkoitteeseen lähikontekstissa, esimerkiksi johonkin olentoon tai asiaan, joka on juuri aiemmin mainittu. (Tämmöistä sanaa tai lauseketta, johon pronominilla viitataan, nimitetään pronominin **korrelaatiksi**.) Tässä mielessä pronominin voidaan katsoa korvaavan substantiivia tai substantiivilauseketta. Pronomini ei luokittele (substantiivien tavoin) eikä kuvaile (adjektiivien tavoin). Merkitykseltään pronominit ovat **deiktisiä**, eli niiden merkitys suhteutuu puhehetken kontekstiin: se, mitä *minä* tai *tämä* merkitsee, riippuu siitä, kuka puhuu ja missä. 

Pronominit muodostavat suljetun luokan. Niiden taivutuksessa tai syntaktisessa käyttäytymisessä voi olla yksilöllisiä piirteitä, jotka erottavat ne muista nomineista. Esimerkiksi niiden monikkomuodot tai sijataivutus voivat olla epäsäännöllisiä, ja usein ne eivät saa määritteitä lainkaan tai vain hyvin rajallisesti. Pronominien taivutukseen voi kuulua sellaisia kategorioita, joita muilla nomineilla ei ole, esimerkiksi suomessa *t*-päätteinen akkusatiivi *(minut, teidät, kenet)* tai englannissa ja ruotsissa sukupuolen merkintä (*he / han* ’hän [miespuolinen]’, *she / hon* ’hän [naispuolinen]’), vaikka substantiivien taivutuksessa ei maskuliini- ja feminiinisukua enää näy. 

## Pronominien luokittelu
Pronominien jaottelu ja tyypit vaihtelevat kielittäin ja kielioppiperinteittäin. Useiden kielten kieliopeissa keskeisiä pronominiryhmiä ovat esimerkiksi 

* **[[Persoonapronomini|persoonapronominit]]** (kuten suomen *minä* tai englannin *they*), 
* **[[Demonstratiivipronomini|demonstratiivipronominit]]** (*tämä*, *se*; ruotsin *denna*; saksan *jener*), 
* **[[Interrogatiivipronomini|interrogatiivipronominit]]** (englannin *who*, venäjän *kto*, viron *kes* ’kuka’), 
* **[[Relatiivipronomini|relatiivipronominit]]** (*joka, mikä*; ruotsin *som*, englannin *which*, *that*), 
* **[[refleksiivipronominit]]** (englannin *myself,* suomen *itseni*), 
* **[[Indefiniittipronomini|indefiniittipronominit]]** (englannin *anyone,* suomen *joku*),
* **[[Possessiivipronomini|possessiivipronominit]]** (englannin *my, your*).

**[[Logoforinen|Logoforinen pronomini]]** viittaa henkilöön, jonka puheita tai ajatuksia selostetaan. Esimerkiksi useissa puhutun suomen muodoissa *hän-*pronominia käytetään logoforisesti: *se sanoi että kyllä *'hän** tulee.''

”Indefiniittipronominien” kaatoryhmän rinnalla tai tilalla erotetaan usein määrää ilmaisevat **kvanttoripronominit**, esim. ''jompikumpi, kaikki, muutama, moni, harva.''

Varsinaisten pronominien yläkäsitteeksi voidaan erottaa ”pro-muodot” (engl. ''pro-form''), joilla tarkoitetaan ylipäätään lauseenjäseniä, jotka korvaavat tietyntyyppisiä sanoja tai lausekkeita. ''Iso suomen kielioppi'' käyttää nimitystä **pro-sanat** pronominikannoista muodostetuista, merkitykseltään pronominimaisista sanoista. **Pro-adjektiiveja** ovat suomessa esimerkiksi [[Adjektiivi|adjektiivien]] tapaan käyttäytyvät ''tällainen, millainen, semmoinen,'' **pro-adverbeja*' esimerkiksi [[Adverbi|adverbien]] tapaan käyttäytyvät *täällä, siinä, kulloinkin, jonnekin.'' 

## Lähteet

## Aiheesta muualla